
Θεατρική αφήγηση
κυπριακών παραμυθιών

Ο βασιλιάς με τους τρεις γιούες

Η γριά, η κάττα, ο σ̌σ̌ύλλος τζαι το θερκόν

Η βασιλοπούλλα που έτρωεν τα νύσ̌ια της

στο Σπίτι της Κύπρου

Μιαν βολάν τζι’ έναν τζιαιρόν…, την Τρίτη 25 Οκτωβρίου 2016, το Σπίτι της Κύπρου και το Κέντρο Επιστημονικών Ερευνών του Υπουργείου Παιδείας και Πολιτισμού της Κυπριακής Δημοκρατίας προσκάλεσαν τους μικρούς και μεγάλους φίλους τους σε μια θεατρική αφήγηση κυπριακών παραμυθιών.
Οι ηθοποιοί Άνδρη Θεοδότου, Αντρέας Κουτσόφτας και Ελένη Μολέσκη αφηγήθηκαν και ζωντάνεψαν, με λόγο και ήχους, τα κυπριακά παραμύθια Ο βασιλιάς με τους τρεις γιούες, Η γριά, η κάττα, ο σ̌σ̌ύλλος τζαι το θερκόν και Η βασιλοπούλλα που έτρωεν τα νύσ̌ια της.
Τους ηθοποιούς καλωσόρισε  στο Σπίτι της Κύπρου ο Μορφωτικός Λειτουργός κ. Τάκης Βοΐλας ο οποίος, προλογίζοντας την εκδήλωση, ανέφερε ότι η διαχρονική και οικεία δυναμική των παραμυθιών είναι υποσχετική και παρηγορητική και, το κυριότερο, παραμένει πάντοτε ζωντανή και επίκαιρη. Τα παραμύθια ψυχαγωγούν, κοινωνούν, επικοινωνούν διατηρώντας αλώβητη στην κάθε επαναδιατύπωσή τους την παιδευτική τους λειτουργία και την κοινωνική τους σημασία. Κι ας μην ξεχνάμε, συνέχισε, τον ανεκτίμητο θησαυρό που διαφυλάττουν, τη συνοχή και την αντοχή της γλώσσας και του πολιτισμού μας.
Τα παραμύθια που παρουσιάστηκαν συμπεριλαμβάνονται στον τόμο ΤΑ ΠΑΡΑΜΥΘΙΑ ΤΗΣ ΚΥΠΡΟΥ. Από το λαογραφικό αρχείο του Κέντρου Επιστημονικών Ερευνών (Δημοσιεύματα του Κέντρου Επιστημονικών Ερευνών LVIII, Λευκωσία 2015 / Εισαγωγή: Μιχάλης Γ. Μερακλής, Επιμέλεια: Αργυρώ Ξενοφώντος, Κωνσταντίνα Κωνσταντίνου). Την επιλογή των παραμυθιών και την επιμέλεια της θεατρικής αφήγησης ανέλαβε η ηθοποιός Άνδρη Θεοδότου.
Την εκδήλωση τίμησαν με την παρουσία τους ο Σύμβουλος της Πρεσβείας της Κυπριακής Δημοκρατίας κ. Κύπρος Γιωργαλλής και η Διευθύντρια του Κέντρου Επιστημονικών Ερευνών κ. Άννα Λοϊζίδου-Pouradier Duteil, οι οποίοι μαζί με το κοινό επιβράβευσαν τους ηθοποιούς με παρατεταμένο χειροκρότημα και εγκωμιαστικά σχόλια για την ευρηματική και εκφραστική αφήγηση των παραμυθιών.

